CELEX: 52020PC0583
Language: ro
Date: 2020-09-25
Title: Propunere de DECIZIE A CONSILIULUI privind poziția care urmează să fie adoptată în numele Uniunii Europene în cadrul Consiliului Organizației Internaționale a Cafelei

COMISIA EUROPEANĂ
            Bruxelles, 25.9.2020
            COM(2020) 583 final
            2020/0269(NLE)
            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene în cadrul Consiliului Organizației Internaționale a Cafelei
            
               
         
         
            
               EXPUNERE DE MOTIVE
            
            
               1.Obiectul propunerii
            
            
               Prezenta propunere se referă la decizia de stabilire a poziției care urmează să fie adoptată în numele Uniunii în cadrul Consiliului Organizației Internaționale a Cafelei (OIC) în legătură cu adoptarea preconizată a prelungirii Acordului internațional privind cafeaua din 2007.
            
            
               2.Contextul propunerii
            
            
               2.1.Acordul internațional privind cafeaua din 2007
            
            
               Acordul internațional privind cafeaua din 2007 („acordul”) urmărește să asigure o cooperare internațională sporită în ceea ce privește chestiunile privind cafeaua la nivel mondial și chestiunile conexe, să ofere un forum pentru consultări interguvernamentale cu privire la cafea și la modalitățile de îmbunătățire a economiei mondiale a cafelei, să faciliteze comerțul prin colectarea și furnizarea de informații pe piața mondială a cafelei și să încurajeze creșterea cererii de cafea la nivel mondial. Nu în ultimul rând, un obiectiv central al acordului este să încurajeze membrii să dezvolte un sector al cafelei durabil din punct de vedere economic, social și al mediului. Acordul a fost semnat în 2007 și a intrat în vigoare la 2 februarie 2011 pentru o perioadă de zece ani (până la 1 februarie 2021). În conformitate cu articolul 48, acordul poate fi prelungit cu maximum opt ani.
            
            
               Uniunea Europeană este parte la acord
                  1
               .
            
            
               2.2.Consiliul Organizației Internaționale a Cafelei
            
            
               Conform articolului 9 din Acordul internațional privind cafeaua, Consiliul Organizației Internaționale a Cafelei este organismul responsabil pentru exercitarea tuturor funcțiilor necesare pentru punerea în aplicare a dispozițiilor Acordului internațional privind cafeaua, în calitate de cea mai înaltă autoritate a Acordului internațional privind cafeaua. Consiliul este format din toți membrii organizației (articolul 8 din Acordul internațional privind cafeaua). În conformitate cu articolul 48 alineatul (3) din Acordul internațional privind cafeaua, Consiliul OIC poate decide să prelungească aplicarea acordului după data expirării pentru una sau mai multe perioade consecutive, fără ca acestea să depășească în total opt ani. Articolul 14 din Acordul internațional privind cafeaua prevede că toate deciziile OIC se iau, în principiu, prin consens. În absența unui consens, deciziile se iau prin vot cu majoritate distribuită.
            
            
               În conformitate cu articolul 12 din Acordul internațional privind cafeaua, membrii OIC dețin în total 2 000 de voturi. Fiecare membru al OIC are un anumit număr de voturi care este ajustat anual de consiliu în funcție de criterii definite în prealabil în Acordul internațional privind cafeaua. Repartizarea voturilor determină, de asemenea, contribuția unui membru [articolul 20 alineatul (2) din Acordul internațional privind cafeaua]. În prezent, Uniunea este cel mai mare contribuitor la OIC.
            
            
               2.3.Actul avut în vedere de către Consiliul Organizației Internaționale a Cafelei
            
            
               În 2019, OIC a înființat un grup de lucru privind revizuirea Acordului internațional privind cafeaua. 
            
            
               În perioada 4-5 iunie 2020, în cadrul celei de a 126-a sesiuni, Consiliul OIC a recomandat prelungirea Acordului internațional privind cafeaua dincolo de data actuală de expirare. Acest lucru ar permite o revizuire mai substanțială în viitor.
            
            
               La 7-11 septembrie 2020, în cadrul celei de a 127-a sesiuni, Consiliul OIC urmează să adopte o decizie privind prelungirea Acordului internațional privind cafeaua 2007 (denumită în continuare „actul avut în vedere”).
            
            
               Scopul actului avut în vedere este de a aproba prelungirea Acordului internațional privind cafeaua 2007. 
            
            
               Actul avut în vedere va deveni obligatoriu pentru părți în conformitate cu articolul 14 alineatul (3) din acord, care prevede următoarele: „Membrii se angajează să considere obligatorii toate deciziile adoptate de Consiliu în temeiul dispozițiilor prezentului acord.” 
            
            
               3.Poziția care urmează să fie adoptată în numele Uniunii
            
            
               Scopul prezentei propuneri este de a obține autorizația Consiliului pentru votul Comisiei, în numele Uniunii, în favoarea prelungirii Acordului internațional privind cafeaua, în cadrul Consiliului internațional al cafelei.
            
            
               
                  Extinderea Acordului internațional privind cafeaua pentru o perioadă de maximum opt ani va oferi membrilor OIC timpul necesar pentru a stabili dacă Acordul internațional privind cafeaua trebuie să facă obiectul unei revizuiri substanțiale în viitor care să se concentreze asupra modernizării și simplificării acordului. 
               
            
         
         
            
               În prezent, participarea UE la OIC este benefică atât pentru Uniune, cât și pentru alte state membre ale OIC, iar Acordul internațional privind cafeaua poate fi prelungit în forma actuală. Prelungirea acordului după 2021 și eforturile în vederea modernizării vor avea drept rezultat reimplicarea membrilor și o discuție cu privire la relevanța OIC în contextul provocărilor actuale. Posibila revizuire a Acordului internațional privind cafeaua după 2021 ar putea spori valoarea sa adăugată și relevanța activităților desfășurate în temeiul său și ar putea să suscite mai mult interes în favoarea OIC. Prelungirea convenției este, prin urmare, în interesul Uniunii.
            
            
               4.Temei juridic
            
            
               4.1.Temeiul juridic procedural
            
            
               4.1.1.Principii
            
            
               Articolul 218 alineatul (9) din Tratatul privind funcționarea Uniunii Europene (TFUE) prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”
            
            
               Conceptul de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. De asemenea, sunt incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  2
               .
            
            
               4.1.2.Aplicarea la cazul în speță
            
            
               Consiliul OIC este un organism înființat printr-un acord, și anume Acordul internațional privind cafeaua din 2007. 
            
            
               Actul pe care Consiliul OIC este invitat să îl adopte este un act cu efecte juridice. Actul avut în vedere va avea caracter obligatoriu în temeiul dreptului internațional, în conformitate cu articolul 14 alineatul (3) din Acordul internațional privind cafeaua. 
            
            
               Actul avut în vedere nu completează și nici nu modifică cadrul instituțional al acordului.
            
            
               Prin urmare, temeiul juridic procedural al propunerii de decizie este articolul 218 alineatul (9) din TFUE.
            
            
               Actul avut în vedere nu completează și nici nu modifică cadrul instituțional al acordului.
            
            
               Prin urmare, temeiul juridic procedural al propunerii de decizie este articolul 218 alineatul (9) din TFUE.
            
            
               4.2.Temeiul juridic material
            
            
               4.2.1.Principii
            
            
               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.
            
            
               4.2.2.Aplicarea la cazul în speță
            
            
               Obiectivul principal și conținutul actului avut în vedere se referă la politica comercială comună.
            
            
               Prin urmare, temeiul juridic material al deciziei propuse este articolul 207 din TFUE.
            
            
               4.3.Concluzie
            
         
         
            
               Temeiul juridic al deciziei propuse ar trebui să fie articolul 207 din TFUE, coroborat cu articolul 218 alineatul (9) din TFUE.
            
            
               2020/0269 (NLE)
            
            
               Propunere de
            
            
               DECIZIE A CONSILIULUI
            
            
               privind poziția care urmează să fie adoptată în numele Uniunii Europene în cadrul Consiliului Organizației Internaționale a Cafelei
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene, în special articolul 207 din TFUE coroborat cu articolul 218 alineatul (9),
            
            
               având în vedere propunerea Comisiei Europene,
            
            
               întrucât:
            
            
               (1)Acordul internațional privind cafeaua a fost încheiat de Uniune prin Decizia Consiliului din 16 iunie 2008 și a intrat în vigoare la 2 februarie 2011.
            
            
               (2)În temeiul articolului 48 alineatul (1) din Acordul internațional privind cafeaua, Acordul internațional privind cafeaua rămâne în vigoare pentru o perioadă de zece ani de la data intrării sale în vigoare cu titlu provizoriu sau definitiv, cu excepția cazului în care a fost prelungit sau încheiat în temeiul dispozițiilor Acordului internațional privind cafeaua.
            
            
               (3)Conform articolului 9 din Acordul internațional privind cafeaua, Consiliul Organizației Internaționale a Cafelei („Consiliul OIC”) este organismul responsabil pentru îndeplinirea tuturor funcțiilor necesare pentru aplicarea dispozițiilor Acordului internațional privind cafeaua, în calitate de cea mai înaltă autoritate a Acordului internațional privind cafeaua. În conformitate cu articolul 48 alineatul (3) din Acordul internațional privind cafeaua, Consiliul OIC poate decide să prelungească aplicarea prezentului acord după data expirării pentru una sau mai multe perioade consecutive, fără ca acestea să depășească în total opt ani. Articolul 14 din Acordul internațional privind cafeaua prevede că se depun de către OIC toate eforturile pentru ca toate deciziile să fie adoptate prin consens.
            
            
               (4)În cadrul celei de a 127-a sesiuni, care va avea loc în perioada 7-11 septembrie 2020, și în cursul oricărei sesiuni ulterioare, Consiliul OIC urmează să decidă cu privire la prelungirea Acordului internațional privind cafeaua din 2007.
            
            
               (5)Este necesar să se stabilească poziția care urmează să fie adoptată în numele Uniunii în cadrul Consiliului OIC, deoarece decizia Consiliului OIC de prelungire a acordului va avea caracter obligatoriu pentru Uniune.
            
            
               (6)Este în interesul Uniunii să aibă posibilitatea de a participa la Acordul internațional privind cafeaua până la intrarea în vigoare provizorie sau definitivă a unui nou acord, având în vedere importanța sectorului cafelei pentru o serie de state membre și pentru economia Uniunii Europene,
            
            
               ADOPTĂ PREZENTA DECIZIE:
            
            
               Articolul 1
            
            
               Poziția care urmează să fie adoptată în numele Uniunii în cadrul celei de a 127-a sesiuni a Consiliului internațional al cafelei este după cum urmează:
            
            
               Să se voteze în favoarea prelungirii Acordului internațional privind cafeaua din 2007 după data de expirare a acestuia, pentru perioade de un an, fără a se depăși opt ani în total sau până la intrarea în vigoare provizorie sau definitivă a unui nou acord, în funcție de evenimentul care survine mai întâi.
            
            
               Articolul 2
            
         
         
            
               Prezenta decizie se adresează Comisiei.
            
            
               Adoptată la Bruxelles,
            
            
               
                     Pentru Consiliu,
               
               
                     Președintele
               
            
         
         
            
                  
                     (1)
                  
                        2008/579/CE: Decizia Consiliului din 16 iunie 2008 privind semnarea și încheierea, în numele Comunității Europene, a Acordului internațional privind cafeaua din 2007 (JO L186 din 15.7.2008, p. 12).
               
               
                  
                     (2)
                  
                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61 – 64.